ועדת הכנסת, כנסת 24, פרוטוקול מספר 57, 2021-12-29 09:30

רם שפע: בוקר טוב לכולם, אני מתכבד לפתוח את ישיבת ועדת הכנסת, יום רביעי 29 בדצמבר, כ"ה בטבת התשפ"ב.

רם שפע: אנחנו נפתח בהצעה לסדר קצרה של אורית סטרוק ואחרי זה נעבור לנושאים שעל סדר היום.

רם שפע: בבקשה.

אורית סטרוק: תודה רבה, אדוני.

אורית סטרוק: אני רוצה לומר שמה שקרה עם כינוס הישיבה הוא זילות של עבודת הכנסת בכלל ושל עבודת ועדת הכנסת בפרט.

אורית סטרוק: אני קיבלתי הודעה מנועה, מנהלת הוועדה, כשכבר הייתי בדרכי לכנסת, וכמוני גם החברים האחרים.

אורית סטרוק: אחרי שכולנו קמנו מוקדם כדי להיות פה בתשע וחצי, פתאום מודיעים לנו שזה בכלל בעשר וחצי.

אורית סטרוק: הרמתי טלפון לנועה, ואז אני שומעת שניר אורבך לא יכול להגיע לפה לפני עשר וחצי – למרות שב"מקרה" הוא נמצא פה כבר חצי שעה – ושאף אחד מחברי הקואליציה מלבד רם שפע לא יכול לנהל את הדיון הזה.

אורית סטרוק: לא מירב בן ארי, שכבר נמצאת פה, לא בועז טופורובסקי, שכבר נמצא פה, לא איתן גינזבורג, שכבר נמצא פה, לא עידית סילמן, שכבר נמצאת פה, לא יבגני סובה, שכבר נמצא פה, לא שרן מרים השכל, שכבר נמצאת פה, וגם לא ווליד טאהא, שכבר נמצא פה.

אורית סטרוק: אף אחד מהם לא יכול לנהל את הדיון, רק רם שפע, שרחמנא לצלן נכנס לבידוד.

רם שפע: לא נכנסתי לבידוד.

אורית סטרוק: עכשיו התוצאה היא שהוועדה הזו והדיונים האלה, שהם דיונים סופר חשובים, יצטרכו להתנהל על זמן מליאה, שזה בכלל הפך להיות נורמה בכנסת הזו.

אורית סטרוק: אני חושבת, במחילה – ואני לא רוצה להאשים, בטח לא את נועה – שזה תת-תפקוד, וזו גם אי-אמירת אמת.

אורית סטרוק: אם ניר אורבך נמצא פה משעה עשר, שיתכבד וישב בראשות הישיבה הזו משעה עשר.

אורית סטרוק: אני מבינה שמאוד לא נעים לו - - -

רם שפע: בסדר, העלית את הנושא.

רם שפע: משפט לסיום.

אורית סטרוק: אני מבינה שלניר אורבך מאוד לא נעים להיתקל - - -

וליד טאהא: אנחנו ניכנס לזמן מליאה?

רם שפע: אם נצטרך.

רם שפע: יש אישור.

וליד טאהא: כי אתמול היא הצליחה לסכל את זה.

וליד טאהא: יופי שהיום אתם מצליחים.

אוסאמה סעדי: ווליד, אתה לא הצלחת אתמול.

אוסאמה סעדי: רם, למה לא נתנו לנו אתמול - - -

וליד טאהא: אורית סטרוק הצליחה לסכל את זה.

וליד טאהא: רם, צריך להגביל בזמן, זה לא נאום חופשי.

רם שפע: חד-משמעית.

רם שפע: משפט לסיום.

אורית סטרוק: אני גם אומרת לווליד טאהא - - -

וליד טאהא: וחוץ מזה, גם אני יכולתי לנהל את הישיבה הזו.

וליד טאהא: אבל כנראה למישהו זה לא - - -

שמחה רוטמן: היית יכול לנהל את זה, אבל בלי אנשים מהאופוזיציה, כי אתה מעיף את כולם החוצה.

אורית סטרוק: רק רגע, סליחה, אני רוצה לדעת – ביקשו ממך לנהל את הדיון הזה?

וליד טאהא: לא, לא שאלו אותי בכלל.

רם שפע: אורית, תודה רבה, סיימת.

אורית סטרוק: לא, לא, אני רוצה לסיים את דבריי.

רם שפע: נתתי לך את זכות הדיבור, יש לך עוד 20 שניות.

אורית סטרוק: התשובה של ווליד טאהא - - -

אוסאמה סעדי: אני גם רוצה להעיר בנושא הזה.

רם שפע: לא, אתה לא יכול, זאת הצעה לסדר שלה.

אוסאמה סעדי: אבל גם לי יש התייחסות לנושא הזה.

רם שפע: עוד רגע תדבר על הנושא שלך.

אורית סטרוק: רם, אתה לא יכול לחתוך אותי - - -

רם שפע: אני יכול.

אורית סטרוק: אתה יכול, אבל זה לא הגון מצידך.

רם שפע: בבקשה, 20 שניות.

אחמד טיבי: רם, אם חבר ועדה מבקש להתייחס לנושא שעל סדר היום אתה אמור לתת לו.

רם שפע: אבל זה לא נושא שעל סדר היום, זאת הצעה לסדר.

אוסאמה סעדי: זה חלק מסדר היום ואני מבקש לדבר על זה.

יצחק פינדרוס: ההצעה לסדר היא חלק מסדר היום.

רם שפע: לא, זה לא.

רם שפע: אורית, בבקשה.

יצחק פינדרוס: אם זה לא היה על סדר היום אז לא היה על זה דיון.

וליד טאהא: אבל היא עשתה פה הערה טכנית.

וליד טאהא: אם כי נכונה.

וליד טאהא: אורית, את רוצה שאני אסכים איתך?

וליד טאהא: גם אני יצאתי מוקדם - - -

אורית סטרוק: תסכים איתי אבל תן לי לגמור.

וליד טאהא: גם אני הבנתי שדחו את זה רק כשהייתי בדרך.

אורית סטרוק: תסכים איתי אחרי שאני אסיים, יש לי רק 20 שניות.

וליד טאהא: לא, אני רוצה להסכים איתך תוך כדי.

אורית סטרוק: אתה התרגלת להפסיק אותי, אבל תתרגל לא להפסיק אותי כשאתה לא בראשות הישיבה.

רם שפע: אורית, בבקשה.

אורית סטרוק: תודה.

אורית סטרוק: התשובה הכנה של ווליד טאהא, שהוא לא נשאל בכלל, ושעון הנוכחות של הכנסת – שניהם מוכיחים שזה שקר.

אורית סטרוק: אתם מנהלים את הוועדה הזו בשקר.

אורית סטרוק: תודה.

רם שפע: תודה רבה.

רם שפע: אני מכבד מאוד את דברייך, אם כי על חלקם אני חולק.

רם שפע: אנחנו נפתח את סדר היום.

רם שפע: נתחיל בנושא - - -

אוסאמה סעדי: אדוני, אני רוצה להתייחס - - -

רם שפע: אבל זה לא חלק מסדר היום.

אוסאמה סעדי: רם, יש לנו עוד מעט מליאה, יש לי שאילתות - - -

רם שפע: אני עוד לא התחלתי את הדיון, אני רוצה להתקדם ואתה לא מאפשר לי.

אוסאמה סעדי: לא, אבל אני רוצה למחות על כך שמקיימים דיון בוועדת הכנסת בזמן שיש מליאה ויש לנו שאילתות.

שרון רופא אופיר: אבל עדיין אין מליאה, אדוני.

שרון רופא אופיר: אם תיתן ליושב-ראש לדבר נוכל להתקדם.

רם שפע: אנחנו עוברים לנושא הראשון: פניית יושב-ראש ועדת הפנים והגנת הסביבה בדבר טענת נושא חדש בעת הדיון בהצעת חוק התכנון והבנייה (תיקון מס' 128 והוראת שעה), התשפ"ב-2021.

שמחה רוטמן: אבל זה סעיף ב'.

רם שפע: כן, זה הנושא השני.

רם שפע: אוסאמה סעדי, אתה ביקשת את הנושא החדש.

רם שפע: תתייחס אליו.

שמחה רוטמן: אנחנו לא עובדים לפי סדר היום, רם?

רם שפע: התחלנו מסעיף ב', זאת פררוגטיבה של מי שמנהל את הישיבה.

רם שפע: אוסאמה, בבקשה.

אוסאמה סעדי: תודה, אדוני היושב-ראש - - -

שמחה רוטמן: סליחה, אבל ערעורים על החלטת נשיאות לאשר דחיפות נעשים בדרך כלל ביום שלישי, כדי להספיק למליאה ביום רביעי.

שמחה רוטמן: אתה לא יכול לעשות שדיון בזה יסתיים בזמן המליאה, זה מגוחך.

רם שפע: אני ממש שואף לא לקרוא לכם לסדר, אבל אני רוצה לסיים ב-11:00, אז בואו נסכם שכל מי שאומר משפט בלי שהוא קיבל את רשות הדיבור, שלא יגיד אחרי זה שגלשנו לאחרי 11:00.

שמחה רוטמן: אבל רם, זה לא לעניין, זה צריך להיות יום קודם.

שמחה רוטמן: אני לא מבין את הדיבור הזה.

רם שפע: אוסאמה, בבקשה.

אוסאמה סעדי: אני חושב שהנושא שהעליתי אתמול בחוק התכנון והבנייה (תיקון מס' 128), ששמו האמיתי הוא חוק חריש, הוא נושא חדש פרופר.

אוסאמה סעדי: כי מדובר כאן, אדוני היושב-ראש, בחוק חדש ששונה בתכלית השינוי מהצעת החוק הממשלתית.

אוסאמה סעדי: אני מזכיר שהצעת החוק הממשלתית המקורית הייתה להאריך בתקופה נוספת של שנתיים את הוועדה המיוחדת לחריש.

אוסאמה סעדי: עד היום, במדינת ישראל יש ועדת תכנון מיוחד אך ורק לחריש.

אוסאמה סעדי: עכשיו שמענו ו"התבשרנו" שהממשלה החליטה ביום ראשון על ועדה מיוחדת נוספת, מספר שתיים, לגולן.

אוסאמה סעדי: הצעת החוק הממשלתית המקורית הייתה להאריך בתקופה שלישית נוספת את הוועדה המיוחדת של חריש.

אוסאמה סעדי: אלא שבגלל התארכות הדיונים או אני לא יודע מה, בינתיים התוקף של ועדת חריש הסתיים.

אוסאמה סעדי: פג התוקף.

אוסאמה סעדי: ולכן אין היום ועדה מיוחד לחריש.

אוסאמה סעדי: ומה עשו עכשיו בתיקון בנוסח החדש?

אוסאמה סעדי: עשו מין שעטנז כזה ואמרו, עכשיו אנחנו ניתן סמכות לשרת הפנים להאריך את הוועדה המיוחדת בחודשיים, וההארכה תהיה, במקום ל-24 חודשים, ל-26 חודשים.

אוסאמה סעדי: זה לא ייתכן.

אוסאמה סעדי: זאת הצעת חוק חדשה.

אוסאמה סעדי: כי היום למעשה אין ועדה מיוחדת לחריש, ולכן אי אפשר להאריך את התוקף של הוועדה המיוחדת הזאת.

אוסאמה סעדי: מה שצריך לעשות זה להביא הצעת חוק חדשה שתקים ועדה מיוחדת לחריש לשנתיים.

אוסאמה סעדי: הדרך העקלקלה של הארכת התוקף היא נושא חדש.

אוסאמה סעדי: אם זה לא נושא חדש אני לא יודע מה זה נושא חדש.

אוסאמה סעדי: אם לא תתקבל הטענה של נושא חדש בעניין הזה, אז אין שום מקרה שאפשר לטעון עליו שהוא נושא חדש.

אוסאמה סעדי: דבר נוסף - - -

רם שפע: אוסאמה, תחתור לסיום.

אוסאמה סעדי: דבר נוסף, הנוסח הזה – ויושב-ראש ועדת הפנים יכול לאשר את זה – אחרי שקיבלנו אותו והקריאו אותו, בא נציג של משרד הפנים ומינהל התכנון, ואמר שלא מספיק להם החודשיים, שלמעשה כבר עברו, וביקש שלושה חודשים ו-27 חודשים.

אוסאמה סעדי: מה זה הדבר הזה?

אוסאמה סעדי: זה חוק על חוק על חוק.

אוסאמה סעדי: עושים את העבודה של הכנסת פלסתר.

אוסאמה סעדי: שיתכבדו משרד הפנים ומינהל התכנון ויביאו הצעת חוק חדשה, שתקים מחדש ועדה מיוחדת לחריש לשנתיים.

רם שפע: אוסאמה, תודה רבה על אופן ההצגה של הדברים, אני מכבד את זה.

רם שפע: בואו נשמע את עמדת הייעוץ המשפטי של הוועדה.

רם שפע: רעות בינג, בבקשה.

רעות בינג: מבחינת המהות, מה שהממשלה ביקשה לעשות בהצעת החוק הממשלתית זה לאפשר לוועדה המיוחדת להמשיך את הפעילות שלה לעוד שנתיים נוספות.

רעות בינג: הדרך שבה עשו את זה בהצעת החוק הממשלתית היא באמצעות הארכת צו.

רעות בינג: מכיוון שהצו פקע, הדרך המשפטית להאריך את הפעילות של הוועדה היא באמצעות חידוש של הצו ולא הארכתו.

רעות בינג: אז מבחינת המהות, המהות נשארת, והשינוי של חידוש במקום הארכה הוא שינוי שמתחייב מכך שהצו פקע.

אחמד טיבי: משפטית זה לא נושא חדש מבחינתך?

רעות בינג: לא, מבחינתנו זה לא נושא חדש.

רעות בינג: מבחינת המהות, זה מה שהצעת החוק הממשלתית ביקשה לעשות, אבל מכיוון שהדיונים התארכו והתוקף של הצו פקע, הדרך לעשות את זה היא לא באמצעות הארכת הצו אלא חידוש הצו.

אוסאמה סעדי: אבל זאת הצעה חדשה.

אוסאמה סעדי: ההצעה המקורית הייתה להאריך, כל הנוסח דיבר על הארכה, ועכשיו אתם, הייעוץ המשפטי של הוועדה, בא ועשה את התרגיל המשפטי הזה של לתת לשרת הפנים סמכות להאריך בחודשיים, ואז להאריך ב-26 חודשים.

אוסאמה סעדי: ואת יודעת שאתמול בלילה בא נציג מינהל התכנון ואמר שכבר עברו חודשיים, ולכן צריך שלושה, ואז אתם תיקנתם את זה לשלושה חודשים ול-27 חודשים.

אוסאמה סעדי: אם זה לא נושא חדש אני לא יודע מה זה נושא חדש.

אחמד טיבי: בקיצור, אתם עושים צחוק מהכנסת.

רם שפע: אוסאמה, יש משהו ששאלת ולא קיבלת עליו תשובה?

ארבל אסטרחן: רגע, יש עוד נושא.

וליד טאהא: נכון, אוסאמה העלה שתי טענות נושא חדש.

אוסאמה סעדי: הנושא השני זה סעיף 34(ד), שמדבר בכלל על הנושא של החברים והמשקיפים בוועדה המיוחדת.

אוסאמה סעדי: מה שקרה בוועדה המיוחדת בחריש זה שערורייה.

אוסאמה סעדי: יש חוק שמדבר על כך שצריך להיות חבר של רשות גובלת, שזה מייסר ואום אל-קוטוף, ושני משקיפים של יישובים סמוכים, שזה ברטעה וערערה.

אוסאמה סעדי: אלא שהוועדה המיוחדת ומשרד הפנים ומינהל התכנון לא מינו לא חבר ולא שני משקיפים.

אוסאמה סעדי: הוועדה הזאת עבדה שלוש שנים בלי אף נציג של היישובים האלה.

אוסאמה סעדי: ועכשיו, כשבאה הוועדה והציעה שלא יהיה תוקף - - -

וליד טאהא: לא, אוסאמה, אתה טענת נושא חדש על הסעיף שהוועדה הכניסה כדי לחייב את המדינה למנות את החבר והמשקיפים.

וליד טאהא: נכון, הוא לא היה בחוק הקודם, ובגלל שזה לא מומש בהארכה הקודמת, אנחנו כוועדה באנו ואמרנו שאנחנו רוצים לחייב את המשרד למנות אותם.

וליד טאהא: ועכשיו אתה טוען על הסעיף שהוא נושא חדש.

רעות בינג: בסעיף הזה לא נערכו שינויים.

רם שפע: זה בהחלט לא נושא חדש.

אוסאמה סעדי: אבל זה לא היה במקורי.

וליד טאהא: הסעיף אכן חדש, אבל - - -

אורית סטרוק: הוא גם רוצה את התיקון וגם רוצה לטעון עליו נושא חדש.

רם שפע: ארבל, אולי תסבירי לכולם מהו נושא חדש, נראה לי שיש פה בלבול.

אוסאמה סעדי: אדוני, אני מסכם.

אוסאמה סעדי: כמובן שאני בירכתי על התיקון החדש - - -

וליד טאהא: טכנית הוא טען שזה נושא חדש, אבל הוא גם רוצה שזה יתממש.

אוסאמה סעדי: לא, ההסתייגות שלנו ברשימה המשותפת הייתה שאנחנו רוצים לא רק משקיפים, אלא שיהיו שלושה חברים – חבר של רשות גובלת, שזה מייסר ואום אל-קוטוף, וחבר מרשות סמוכה, שזה ברטעה.

יצחק פינדרוס: ובגולן אתה רוצה שקונייטרה יהיו חברים בוועדה?

אוסאמה סעדי: אני בכלל לא רוצה ועדה מיוחדת בגולן, כי זה שטח כבוש.

אורית סטרוק: אולי תעשה קואליציה עם בל"ד ותעבירו את וואדי ערה לרשות הפלסטינית, זה הכי טוב, לא?

רם שפע: אורית סטרוק היקרה, אי אפשר גם לבוא בבוקר, לבקש ממני להעלות הצעה לסדר, למרות שאני לא חייב, ואז גם כל פעם להתפרץ.

אורית סטרוק: וגם שכולם יפריעו לי, אבל שאני לא אפריע לאחרים.

רם שפע: רובם לא הפריעו לך.

רם שפע: רעות, תתייחסי בבקשה לנושא השני.

רעות בינג: כפי שחבר הכנסת סעדי אמר, הסעיף הזה אכן לא היה בהצעת החוק הממשלתית, הוא נוסף בעקבות הדיונים, כשהתברר לוועדה שלא מונו הנציגים הרלוונטיים.

רעות בינג: הוועדה ביקשה להוסיף אותי כדי שיהיה ברור שבתקופה הבאה תהיה חובה למנות את הנציגים האלה.

רם שפע: חבר הכנסת טיבי, בבקשה.

אחמד טיבי: תודה רבה.

אחמד טיבי: אני זוכר שהדיון הזה היה לפני שלוש שנים בוועדת הפנים.

אחמד טיבי: אני זה שביקש אז למנות את האנשים האלה לוועדה.

אחמד טיבי: הייתה בדיונים הבנה שהם ימונו, ואני אפילו זוכר שבישיבה היו נציגי האזור, אחמד מלחם ואחרים, וד"ר עניא בנא גם ליוותה את הדיון.

אחמד טיבי: אבל זה לא מומש.

אחמד טיבי: כי הממשלה הקודמת, משרד הפנים, לא מימש את זה.

אחמד טיבי: אדוני היושב-ראש, יש לנו בעיה עקרונית עם ועדה מיוחדת לחריש.

אחמד טיבי: אנחנו חושבים שלא צריכה להיות ועדה מיוחדת, לא לחריש ולא לרמת הגולן - - -

אורית סטרוק: אתם חושבים שבכלל לא צריכה להיות חריש.

אוסאמה סעדי: לא, יש ועדה מחוזית, יש ועדה מקומית, אז למה לחריש יש ועדה מיוחדת?

אחמד טיבי: אוסאמה הסביר את זה מצוין ואת הבנת בדיוק למה הוא התכוון.

אחמד טיבי: ולכן גם תושבי האזור, במיוחד התושבים הערבים של וואדי ערה, וגם ראשי הרשויות מתנגדים וחוששים מהפעילות של הוועדה הזאת, שתפקידה האסטרטגי זה לנגוס ברזרבה הקרקעית שקיימת ולפגוע בעתיד התושבים הערבים של וואדי ערה.

אחמד טיבי: ולכן ההצעה שלי היא זאת.

אחמד טיבי: עד שיש סוף-סוף יושב-ראש ועדת פנים ערבי, חבר הכנסת ווליד טאהא – אני מבקש ממנו לתקוע את החוק הזה ולא לקדם אותו בכלל.

אחמד טיבי: זאת הסמכות שלך, אתה יושב-ראש ועדת הפנים, ואתה יכול לתקוע את הוועדה הנוראה הזאת והמאיימת הזאת.

אורית סטרוק: הוא לא יכול, הוא עשה עסקה עם אילת שקד: חריש תמורת חשמל.

רם שפע: אורית, אני לא רוצה לקרוא אותך לסדר.

רם שפע: תני לטיבי לסיים.

אורית סטרוק: אני רק מסבירה לטיבי שהוא עשה עסקה, חריש תמורת חשמל.

שלמה קרעי: אני רוצה להעיר הערת ביניים.

רם שפע: רגע, חבר הכנסת טיבי באמצע.

אחמד טיבי: היא אמרה את זה ואני לא רוצה לחזור על דבריה, אני רוצה להתייחס עניינית.

אורית סטרוק: אבל אתה יודע שאני צודקת.

רם שפע: אורית סטרוק, אני קורא אותך לסדר פעם ראשונה, את לא נותנת לקיים את הדיון.

רם שפע: בבקשה.

אחמד טיבי: העמדה של ראשי הרשויות ושל התושבים בוואדי ערה היא שהוועדה הזאת היא ועדה מאיימת והתוכניות שלה הן תוכניות מאיימות, הן פוגעות בעתיד של היישובים הערביים, ואני קורא לך, ווליד, לתקוע את הדיון ולא לקדם אותו.

אורית סטרוק: הוא לא יכול, הוא עשה עסקה, הוא קיבל את החשמל תמורת חריש.

שמחה רוטמן: לא הבנתי, את חושבת שהוא לא יכול להפר את העסקה שהוא עשה?

רם שפע: שלמה קרעי, משפט לסיום ואז אני מעלה את הנושא להצבעה.

אורית סטרוק: אני לוקחת את דבריי חזרה.

אורית סטרוק: שמחה צודק, הוא יכול פשוט להפר את העסקה.

אורית סטרוק: הוא יכול הכול.

שלמה קרעי: אדוני היושב-ראש, אנחנו רואים כאן בוועדה ששוב פעם הוועדה מתנהלת בין הפה של ווליד טאהא מהאחים המוסלמים לאוזניים של אוסאמה וטיבי מהרשימה המשותפת.

שלמה קרעי: ואז הם באים וזועקים כמו הקוזאק הנגזל.

רם שפע: תודה רבה.

רם שפע: חבר הכנסת פינדרוס, מכיוון שאתה חבר הוועדה אתה יכול לומר משפט קצר, ואז נעלה את זה להצבעה.

וליד טאהא: אני גם רוצה לדבר.

יצחק פינדרוס: אני לא מוכן לקבל את מה שאמר חבר הכנסת אחמד טיבי; יושב-ראש ועדה לא אמור לתקוע ולקבור חוקים בגלל אג'נדות פוליטיות - - -

אחמד טיבי: אז כנראה שאתה חדש בכנסת.

יצחק פינדרוס: גם יושב-ראש ועדת הכנסת לא אמור לעשות את זה - - -

אחמד טיבי: הוא יכול לתקוע אותה עד שהיא משתפרת, או לבטל אותה.

יצחק פינדרוס: עניינית, אני חושב שהטענה של אוסאמה היא נכונה.

יצחק פינדרוס: ברגע שאתה הופך צו הארכה לצו חדש זה כבר חוק אחר, זה לא אותו חוק.

יצחק פינדרוס: ומכיוון שזה לא אותו חוק, אני חושב שהוא צודק וזה באמת נושא חדש.

רם שפע: בסדר גמור.

רם שפע: אנחנו מעלים את הנושא הזה להצבעה - - -

שמחה רוטמן: רק שנייה, אני רוצה להתייחס.

רם שפע: שמחה רוטמן, בנושאים הבאים תהיה לך זכות דיבור.

שמחה רוטמן: אני לא מבין; בן אדם מגיע אבל אסור לו להתייחס לטענה?

רם שפע: מותר לו, אבל מכיוון שאני מניח שבנושא הבא אתה תרצה להגיד דברים - - -

אורית סטרוק: מה הקשר - - -

רם שפע: אורית סטרוק, לא להפריע בבקשה.

שמחה רוטמן: אבל אני רוצה להתייחס גם לנושא הזה.

רם שפע: במשפט, שמחה.

רם שפע: אני סומך עליך.

וליד טאהא: כבר נתת פעמיים לאורית סטרוק.

וליד טאהא: אני גם רוצה לדבר.

וליד טאהא: הזכירו אותי פה, מתנגחים פוליטית על גבי, אני חייב לענות.

רם שפע: אתה בטוח תקבל זכות דיבור.

רם שפע: שמחה, בבקשה.

אורית סטרוק: עשית עסקה חשמל תמורת חריש או לא?

רם שפע: אורית סטרוק, בפעם הבאה אני קורא אותך לסדר בפעם השנייה ואז אני אוציא אותך, וזה סתם יהיה לא כיף לאף אחד.

רם שפע: אז בואי נימנע מזה.

רם שפע: בבקשה, שמחה רוטמן.

שמחה רוטמן: מאחר שניר אורבך הבטיח שהוא לא יקיים כל בקשה שווליד טאהא מעביר אליו, ומאחר שהוא נמצא בכנסת אבל לא מנהל את הישיבה - - -

וליד טאהא: איפה הוא הבטיח?

שמחה רוטמן: במכתב שהוא שלח ליושבת-ראש הקואליציה.

רם שפע: טוב, הנושא - - -

שמחה רוטמן: רגע, עוד משפט, אדוני היושב-ראש, מה קרה, תן לי עוד משפט.

רם שפע: שמחה, זה לא רלוונטי לנושא.

שמחה רוטמן: רק רציתי לבקש - - -

וליד טאהא: מה, יש מכתב רשמי שלו?

וליד טאהא: את יכולה להעביר לי? לא ראיתי.

וליד טאהא: מעניין.

שמחה רוטמן: ווליד, מילא בוועדת הפנים אתה לא נותן לנו לדבר, לפחות פה תיתן לי.

וליד טאהא: אורית לידך, תשאל אם אני נותן או לא.

שמחה רוטמן: אדוני היושב-ראש, לא נותנים לי לדבר.

שמחה רוטמן: אני רק רציתי לברך שלרגל ממשלת השינוי הומצא מושג חדש, שאתה זכית להיות אחד הראשונים שהוא חל לגביו.

שמחה רוטמן: אנחנו מכירים את המושג גוי של שבת, מי שעושה בשביל יהודי מלאכות שהיהודי לא רוצה לעשות בשבת.

שמחה רוטמן: אתה נהיית גוי של יום רביעי, ואני רוצה לברך אותך לרגל המינוי.

אורית סטרוק: הוא לא גוי, הוא לא גוי.

רם שפע: אין יהודי חילוני ממני.

אוסאמה סעדי: אבל לא הבנתי מה הוא הבטיח לווליד?

וליד טאהא: הוא לא הבטיח לי כלום, הוא אומר שניר אורבך הבטיח להם.

וליד טאהא: אני לא יודע למי.

קריאות: - - -

אורית סטרוק: שמאלני של יום רביעי.

אורית סטרוק: ..

רם שפע: אני לא לוקח את זה אישית ואני יודע את הערכתו של שמחה רוטמן אליי.

רם שפע: ווליד, בבקשה.

צבי האוזר: זה כמו בדיון בפרלמנט של לבנון, שיש שיעים ויש סונים.

צבי האוזר: ככה זה נראה.

וליד טאהא: בין מי למי?

צבי האוזר: בין רוטמן ליושב-ראש.

שרון רופא אופיר: לא, הוא שאל מי שיעי ומי סוני.

וליד טאהא: לא, לא שאלתי, וגם לא אהבתי את ההשוואה.

צבי האוזר: למה לא אהבת?

צבי האוזר: המצב של הסונים והשיעים בלבנון זה מצב ששווה פעם - - -

וליד טאהא: מה הקשר?

צבי האוזר: הקשר זה השנאה.

צבי האוזר: הם כולם חושבים את עצמם לבנונים, אבל הם - - -

וליד טאהא: אתה אומר שרוטמן שונא את רם?

צבי האוזר: אני מדבר על ה"אנחנו" ו"הם".

רם שפע: ווליד, תתייחס בבקשה לנושא.

וליד טאהא: אתמול היה לי דיון ארוך על חוק החשמל.

וליד טאהא: כל העולם ואשתו ניסו להכשיל את החוק הזה.

וליד טאהא: אורית סטרוק הייתה אצלי כל היום ועשתה עבודה פרלמנטרית יפה, הביאה המון הסתייגויות, נתתי לה את כל הזמן שבעולם להסביר ולהתבטא ולומר מה שהיא רצתה, והיא גם טענה לנושא חדש – והכול היה במסגרת הכלים הפרלמנטריים.

וליד טאהא: אלא שהיא ממשיכה היום להשתמש בנושא הזה כנושא פוליטי זול.

אורית סטרוק: זה לא זול, זה יקר מאוד.

וליד טאהא: השימוש הוא זול.

וליד טאהא: השימוש שאת עושה הוא שימוש זול.

וליד טאהא: למה אני אומר את זה?

וליד טאהא: כי במערכת הערכים שלי חשמל זה מצרך יסוד בסיסי.

יצחק פינדרוס: אז למה לא הסכמת שמשרד המשפטים יענה לי?

וליד טאהא: אני הפרעתי לך כשאתה דיברת?

רם שפע: בואו ניתן לווליד להשלים.

וליד טאהא: במערכת הערכים האישית שלי חשמל הוא מצרך בסיסי, ואני לא עושה בו שום שימוש זול.

וליד טאהא: ועל כן - - -

אורית סטרוק: ולכן ההתיישבות הצעירה לא תחובר לחשמל, אפילו שזה כזה בסיסי.

שלמה קרעי: את ההתיישבות הצעירה אתה לא מוכן לחבר לחשמל.

וליד טאהא: היושב-ראש לא מגן על הזכות שלי לדבר.

רם שפע: אורית סטרוק, אני כל 20 שניות צריך לקרוא אותך?

רם שפע: את צריכה ללמוד גם להקשיב.

וליד טאהא: חוק החשמל עבר בוועדה, אבל במליאה הכול יכול לקרות, הרי בפוליטיקה כל שלוש דקות יש התפתחות חדשה.

וליד טאהא: לגבי החוק השני, שהדיון הזה מתעסק בו, תיקון מס' 128 לחוק התכנון והבנייה, הנושא של חריש – החוק הזה פקע לפני חודשיים בערך, ואנחנו נתבקשנו לדון בו כי הממשלה ביקשה להאריך בעוד שנתיים את החוק שהיה.

וליד טאהא: כשבאנו לדון בחוק מצאנו בו הרבה לקונות, דברים שלא קוימו על ידי המדינה והמשרדים הרלוונטיים דאז, ועל כן אנחנו עשינו עבודה מקצועית, אורית סטרוק.

וליד טאהא: העבודה שלנו היא לא לתקוע כלום; העבודה שלנו היא להבטיח שכולם יקבלו את מה שמגיע להם ואף אחד לא יעשה שום דבר על חשבון מישהו אחר.

וליד טאהא: על כן ניהלנו דיונים שבהם הנציגים של כל היישובים הגיעו והתבטאו, כולל הנציגים של חריש, ולא הקלנו על אף אחד.

וליד טאהא: ביקשנו שהחורים יטופלו והחוסרים יושלמו, ועד שהם לא הושלמו לא הבאנו את החוק לדיון בוועדה, ולא בגלל אף סיבה אחרת.

וליד טאהא: עכשיו, כשהם השלימו את הנושאים שקשורים - - -

אורית סטרוק: - - - שלושה ימים, פעם אחר פעם אחר פעם אתה לא מעלה אותם לדיון.

רם שפע: אורית סטרוק.

וליד טאהא: את יכולה להגיד מה שבא לך; אני אומר לך מה שהיה.

וליד טאהא: ברור שאת תשתמשי בדברים האלה שימוש פוליטי איך שאת רוצה, הכול בסדר.

וליד טאהא: דרך אגב, כל מי שרוצה להשתמש, יכול.

וליד טאהא: לא רק את.

וליד טאהא: הכול בסדר.

רם שפע: ווליד, תתקדם.

וליד טאהא: שמנו את החוק על שולחן הוועדה, דנו בו מקצועית, איפה שהיה צריך להגביל הגבלנו, אחרי שלא כיבדו את נוסח החוק הקודם, ועל כן הגיע סעיף 2, שעליו טען אוסאמה לנושא חדש.

וליד טאהא: זה סעיף שאנחנו הוספנו כי רצינו שלא יעשו את מה שעשו בפעם הקודמת, שלא מינו חברים ומשקיפים.

וליד טאהא: כאשר יתמלאו התנאים מצד כולם, החוק הזה יעבור ואנחנו לא נתקע שום דבר.

וליד טאהא: תודה רבה.

רם שפע: תודה רבה.

רם שפע: אני מעלה את הנושא להצבעה.

ארבל אסטרחן: תעשה את זה בשתי הצבעות נפרדות.

שלמה קרעי: רגע, התייעצות סיעתית.

רם שפע: בסדר, אני לא אגיד כלום על זה.

רם שפע: אנחנו נחזור לנושא הזה ב-11:08.

רם שפע: חברים, הישיבה חוזרת.

רם שפע: אני מעלה את הנושא להצבעה.

רם שפע: מי בעד לקבל את טענתו לנושא חדש של חבר הכנסת סעדי?

ארבל אסטרחן: הנושא הראשון מבין השניים.

רם שפע: מי נגד?

רם שפע: ארבע נגד, אחד בעד.

יצחק פינדרוס: מי נמנע?

רם שפע: פינדרוס נמנע.

רם שפע: לא אושרה.

רם שפע: תודה רבה.

רם שפע: אנחנו מעלים את הטענה השנייה לנושא חדש של חבר הכנסת אוסאמה סעדי.

רם שפע: מי בעד?

רם שפע: אחד.

רם שפע: מי נגד?

רם שפע: ארבעה.

רם שפע: האם יש נמנעים?

רם שפע: חבר הכנסת פינדרוס.

רם שפע: לא אושרה.

רם שפע: גם הנושא הזה ירד.

אוסאמה סעדי: רוויזיה.

רם שפע: רוויזיה ב-11:40 בכפוף לאישור היושב-ראש לקיים את הדיון בזמן המליאה.

שלמה קרעי: עד מתי יש לכם אישור כרגע?

רם שפע: כל פעם שאתה מפריע זה עוד דקה אישור.

רם שפע: << נושא >> ערעורים על החלטת הנשיאות שלא לאשר דחיפות הצעות לסדר היום בנושאים הבאים: 1.

רם שפע: "מינוי שי ניצן לרקטור הספרייה הלאומית בניגוד לחוק ולתפקיד חדש שנתפר במיוחד בשבילו", של חברי הכנסת שלמה קרעי ושמחה רוטמן 2.

רם שפע: "חשיפה: במערכה על השטח ביהודה ושומרון המינהל האזרחי פועל למען האינטרס הפלסטיני", של חברת הכנסת אורית מלכה סטרוק

רם שפע: אנחנו עוברים לנושא הבא, סעיף א', ערעורים על החלטת הנשיאות שלא לאשר דחיפות הצעה לסדר בנושא: מינוי שי ניצן לרקטור הספרייה הלאומית בניגוד לחוק ולתפקיד חדש שנתפר במיוחד בשבילו, של חברי הכנסת שלמה קרעי ושמחה רוטמן.

רם שפע: שלמה קרעי, בבקשה.

שלמה קרעי: תודה, אדוני יושב הראש.

שלמה קרעי: אני רוצה לפתוח באמירה כלפי מה שהיה אתמול בבית של גנץ.

רם שפע: שר הביטחון.

שלמה קרעי: שר הביטחון, שקיבל אליו הביתה את הנהג של מכוניות המוות בירושלים.

שלמה קרעי: את זה ששולח את המחבלים לבצע פיגועי טרור.

שלמה קרעי: זה חמור מאוד בעיניי, ואני חושב שהממשלה הזאת של העשר מעלות ימינה הגיעה לקצה.

שלמה קרעי: אגב, אם תשאל מי אמר את המשפט שאמרתי - - -

רם שפע: הסתכלתי פה ואני לא רואה את הנושא הזה בסדר היום.

שלמה קרעי: רם, אל תצנזר אותי.

שלמה קרעי: אתה יכול להגביל אותי בדקות, לא בדיבורים.

שלמה קרעי: מי שאמר את המשפט "אבו מאזן הוא הנהג של מכוניות המוות בירושלים" זה בנט.

שלמה קרעי: והיום בנט שולח את שר הביטחון שלו לארח את הנהג של מכוניות המוות אצלו בבית.

שלמה קרעי: זאת הערה ראשונה.

שמחה רוטמן: אם בנט אמר אז הוא בטח התכוון למה שהוא אמר.

רם שפע: יש לך עוד שתי דקות.

רם שפע: בבקשה.

שלמה קרעי: הנושא הבא זה ערעור על כך שלא אישרו את ההצעה הדחופה לסדר לגבי הג'וב שתפרו לשי ניצן כרקטור הספרייה הלאומית, בניגוד לחוק ובניגוד לכל נוהל תקין, במכרז שקרי.

שלמה קרעי: אני תכף אתן עוד פרטים, אבל קודם אגיד שמדובר כאן בפעם החמישית שאנחנו מגישים, מכמה סיעות, בקשה לדון בזה במליאה.

שלמה קרעי: חמש פעמים: שתי שאילתות דחופות, שתי הצעות דחופות לסדר, בקשה לדיון מהיר – אבל הצנזורה בקואליציה הזאת, שסותמת לנו פיות, עובדת כמו שצריך.

שלמה קרעי: בפעם שעברה שערערנו לוועדת הכנסת אמרו שכבר אישרו חמש הצעות דחופות לסדר ולכן אין מקום.

שלמה קרעי: אבל השבוע הזה נשיאות הכנסת אישרה רק שלוש הצעות דחופות לסדר, זאת אומרת שיש מקום פנוי.

שלמה קרעי: דבר נוסף, בנשיאות הכנסת אין היום נציגים לאופוזיציה, בגלל הדורסנות של הקואליציה.

שלמה קרעי: ולכן המקום היחיד של האופוזיציה לבוא לידי ביטוי בדרישה להציג הצעות דחופות לסדר זה כאן בוועדה הזו, אדוני יושב הראש.

שלמה קרעי: אני מבקש ממך שתהיה הוגן ותפעל בהתאם לכללים ולא בהתאם לנושא.

שלמה קרעי: אם אתם רוצים לצנזר נושאים אז תגידו שאתם רוצים לצנזר את הנושא הזה, אבל לא יכול להיות שאישרתם רק שלוש הצעות דחופות לסדר אבל לא את ההצעה הזאת, כאשר זאת הפעם החמישית בחודש האחרון שאנחנו מגישים את זה, מכמה סיעות.

רם שפע: משפט לסיכום.

שלמה קרעי: לא, לא משפט לסיכום, אל תגביל אותי - - -

רם שפע: אמרת קודם שאני יכול להגביל אותך בזמן.

שלמה קרעי: אבל לא בשלוש דקות.

שלמה קרעי: בנושא הקודם אנשים דיברו חצי שעה.

שלמה קרעי: אני לא אאריך בדברים סתם.

רם שפע: קיבלת עוד חצי דקה ספייר.

רם שפע: עליי.

שלמה קרעי: פורסם ששי ניצן הוא היחיד מבין 70 מועמדים שישבו איתו עשרות שעות לפני שקיבלו אותו במכרז.

שלמה קרעי: יש בדירקטוריון חבר אחד שהוא חבר קרוב מאוד של שי ניצן, ופורסם גם ששי ניצן עשה הכול בתפקידו כפרקליט המדינה כדי לא לחקור את ליברמן, ואנחנו גם יודעים מה קורה במפלגה של שרת החינוך, שהוא מינוי שלו.

רם שפע: איזה חיבורים.

רם שפע: ..

שלמה קרעי: יש הרבה שאלות והרבה תמיהות.

שלמה קרעי: פרסמו מכרז שהיה בכלל מכרז למנהל תוכן, וגם הגבילו את זה לגיל 50 ומעלה, בחוסר שוויוניות.

שלמה קרעי: אף אחד לא ידע על מה מדובר, ורק שי ניצן, ישבו איתו עשרות שעות לפני ודאגו שהוא יגיש את עצמו למכרז הזה, בניגוד לחוק הספרייה הלאומית, שמאפשר למנות רק שני תפקידים, שכבר מאוישים – מנהל אקדמי ומנהל כללי.

שלמה קרעי: אדוני, אני חושב ששחיתות כזו – תפקידנו ככנסת היא לפקח על רשויות הביצוע, וכאן יש לנו מינוי שנעשה בניגוד לחוק ובניגוד לנוהל תקין, ומהרבה סיעות מבקשים לדון בזה במליאת הכנסת, ואין שום סיבה שהוועדה הזאת לא תאשר את ההצעה הזאת.

שלמה קרעי: אני גם מבקש חוות דעת של היועצת המשפטית, שתגיד האם יש תקדים לזה שאושרו רק מספר מועט של הצעות דחופות לסדר בנשיאות הכנסת – שלוש ולא ארבע או חמש כמקובל – ובכל זאת ועדת הכנסת לא אישרה ערעור על בקשה כזאת.

רם שפע: תודה רבה, חבר הכנסת קרעי.

רם שפע: אני אגיד שני דברים.

רם שפע: ראשית, אני לא רוצה לנקוב במספרים, אבל כמעט כל הבקשות שהגשתי לנשיאות הכנסת מאז שהכנסת הזאת קמה נדחו, כולל שלוש פעמים עכשיו ברצף.

רם שפע: שתדע.

שלמה קרעי: גם לי.

שלמה קרעי: לי לא כמעט, אלא הכול.

רם שפע: בסדר, אבל תראה, גם אני לא מצליח.

שמחה רוטמן: רם, תגיש ערעור, אנחנו נתמוך.

רם שפע: דבר שני, אני לא מכיר את הפרטים של הנושא שדיברת עליו, אבל אני די בטוח שאף אחד לא משתף פעולה עם פעולות שאינן חוקיות.

רם שפע: אני לא יודע לאמת את כל ההקשרים שנתת, אבל אני בטוח שאנשים לא עושים שום דבר שהוא לא חוקי, ואם כן, זה דבר שחייב להיבדק.

יצחק פינדרוס: אני בטוח שכן.

רם שפע: ארבל, את רוצה להתייחס לשאלה של שלמה קרעי?

אורית סטרוק: אפשר לשמוע את נציג הנשיאות?

רם שפע: הוא יושב פה והוא כמובן יקבל את זכות הדיור.

ארבל אסטרחן: אין לי סטטיסטיקות של החלטות הנשיאות, אבל אם יש נושא שרוב חברי הנשיאות ורוב חברי ועדת הכנסת חושבים שלא נכון להעלות אותו במליאה – בלי להיכנס לתוכן הנושא – אז אני לא רואה שום בעיה ש - - -

שלמה קרעי: גם אם אישרו רק שלוש?

ארבל אסטרחן: מה הקשר?

שלמה קרעי: מה זה "מה הקשר"?

שלמה קרעי: חברי כנסת כאן בכנסת מייצגים סיעות ומגישים בקשות, חושבים שזה דחוף.

שלמה קרעי: הנשיאות יכולה לתעדף הצעות דחופות לסדר - - -

ארבל אסטרחן: לא, הנשיאות יכולה לחשוב שנושא מסוים הוא לא דחוף ואפשר להעלות אותו בהצעה רגילה.

שלמה קרעי: שאלתי אם יש תקדים לזה שהנשיאות אישרה פחות מארבע הצעות דחופות ובכל זאת ועדת הכנסת דחתה את הערעור על דחיפותה של ההצעה.

ארבל אסטרחן: אין לי סטטיסטיקה, אבל אני בטוחה שהיו מקרים כאלה.

רם שפע: תודה, ארבל.

רם שפע: מנסור עבאס, בבקשה.

שלמה קרעי: אני לא זוכר דבר כזה.

שלמה קרעי: תמיד - - -

רם שפע: חבר הכנסת שלמה קרעי, היא ענתה לך.

שלמה קרעי: אף פעם לא היה דבר כזה שלא אישרו בכלל - - -

רם שפע: זה קורה הרבה.

רם שפע: חבר הכנסת מנסור עבאס, נציג נשיאות הכנסת, בבקשה.

מנסור עבאס: אני יכול לתת תשובה מכמה היבטים.

מנסור עבאס: קודם כול, בנושא הספציפי הזה יש שאילתה דחופה, ואנחנו יודעים שהיום השאילתות הופכות - - -

שלמה קרעי: הגשתי פעמיים שאילתה דחופה ודחו אותה.

שלמה קרעי: לא קיבלתי אף שאילתה דחופה מתחילת הכנסת הזו, חבר הכנסת עבאס.

מנסור עבאס: התמזל מזלו של חבר הכנסת שמחה רוטמן, כי כנראה תפילותיו מתקבלות ואז גם הצעותיו או השאילתות שלו מתקבלות.

ארבל אסטרחן: שמחה, אישרו לך שאילתה דחופה - - - ?

שמחה רוטמן: אני שומע על זה פעם ראשונה, אבל יכול להיות.

מנסור עבאס: הוגשה בקשה לשאילתה דחופה, זה דבר אחד.

מנסור עבאס: דבר שני - - -

שמחה רוטמן: אני לא שמעתי על זה.

שמחה רוטמן: אני אבדוק את זה.

מנסור עבאס: אז זה סימן שכנראה שהיא תתקבל.

מנסור עבאס: דבר שני, סדר היום מורכב מכמה סעיפים, אין מכסה לכל סעיף וסעיף.

מנסור עבאס: הצעות דחופות זה לא חמש הצעות ביום, ושאילתות דחופות זה לא שתיים ביום.

מנסור עבאס: לא, מתייחסים לסדר היום כמקשה אחת.

מנסור עבאס: ואם מסתכלים על יום רביעי רואים שהתקבלו שלוש הצעות לסדר היום, מתוכן שתיים של האופוזיציה.

מנסור עבאס: כמעט תמיד האופוזיציה משתלטת על סדר היום בכנסת, אין ספק.

מנסור עבאס: רם שפע מתלונן שלא התקבלה אף הצעה שלו.

מנסור עבאס: נכון, כי בדרך כלל נותנים עדיפות להצעות שבאות מכיוון האופוזיציה.

מנסור עבאס: עכשיו - - -

שלמה קרעי: מנסור, חמש פעמים הגשנו – אורית סטרוק, פרוש, אני – הצעות דחופות ושאילתות, ולא אישרו לנו.

שלמה קרעי: זה בגלל הנושא.

שלמה קרעי: לא יכול להיות שבגלל שלא רוצים להעלות את הנושא הזה לסדר היום כי יושב-ראש הכנסת משתף פעולה עם - - -

מנסור עבאס: הינה, כתוב שתתקבל הצעה דחופה לסדר - - -

רם שפע: תנו לחבר הכנסת עבאס לסיים.

מנסור עבאס: לדעתי זה אמור לספק אותך, מכיוון שהתקבלה הצעה דחופה.

שלמה קרעי: לא התקבלה.

ארבל אסטרחן: הוא התכוון לשאילתה.

מנסור עבאס: חברים, אין כלל שבו קובעים שהשבוע מקבלים חמש הצעות לסדר היום.

מנסור עבאס: אין דבר כזה.

מנסור עבאס: יש סדר יום מלא של הכנסת, מאזנים בין הדברים, בין החוקים, השאילתות, השאילתות הדחופות - - -

שלמה קרעי: אבל מנסור, לא אישרו שאילתה דחופה.

שלמה קרעי: הוא אומר שאישרו.

שלמה קרעי: אבל אם היו מאשרים שאילתה דחופה היית צודק ולא הייתי מגיש ערעור.

שלמה קרעי: אבל לא אישרו שאילתה דחופה בנושא הזה.

רם שפע: בכל אופן, גם אם אישרו וגם אם לא אישרו - - -

שלמה קרעי: אבל הוא אומר שכן אישרו, זה היסוד של הנימוק שלו.

שלמה קרעי: אבל אני אומר שלא אישרו כבר חמש פעמים.

מנסור עבאס: זה אחד הדברים, וכנראה שהיא תתקבל, תחכה בסבלנות.

שלמה קרעי: מנסור, יש לך התנגדות שתתווסף הצעה דחופה - - - ?

רם שפע: מנסור, תודה רבה.

רם שפע: חבר הכנסת קרעי, אתה יכול להגיד משפט אחד בתגובה.

מנסור עבאס: שלמה, אני באתי לייצג את החלטות נשיאות הכנסת והחלטות יו"ר הכנסת.

שלמה קרעי: אז האם לנשיאות יש התנגדות שוועדת הכנסת תאשר את ההצעה הרביעית הזאת כאן?

מנסור עבאס: כמובן שאנחנו מבקשים שוועדת הכנסת תכבד את התעדוף שנתנה נשיאות הכנסת.

שלמה קרעי: היועצת המשפטית, יש לך מה לומר על דבר כזה?

שלמה קרעי: שהנשיאות מבקשת מוועדת הכנסת לכבד את התעדוף.

שלמה קרעי: מה, הנשיאות יוצאת נגד הפררוגטיבה של ועדת הכנסת לאשר - - - ?

ארבל אסטרחן: היא יכולה לא לקבל ערעורים, ברור.

רם שפע: אנחנו סוברנים לקבל החלטות לבד.

רם שפע: חבר הכנסת רוטמן, בבקשה.

שלמה קרעי: אז למה יש בתקנון אפשרות ערעור?

רם שפע: חבר הכנסת שלמה קרעי, אתה רוצה שאני אתחיל לקרוא אותך לסדר?

רם שפע: חבר הכנסת רוטמן, קדימה.

שמחה רוטמן: בקשר לשאילתה הדחופה אני אפילו לא יודע על מה מדובר, אני בודק.

שמחה רוטמן: אני לא מכיר שאישרו את זה וגם לא ראיתי את זה בסדר היום של היום או השבוע, וגם לא זכור לי שהגשנו, ולכן אני מאוד מופתע מהאמירה הזאת.

שמחה רוטמן: יש אמירה על תפילות שאומרת "טרם יקראו ואני אענה, עוד הם מדברים ואני אשמע", אז יכול להיות שאפילו שלא הגשתי שאילתה דחופה, אישרו לי אותה.

מנסור עבאס: כתוב אצלי פה שהוגשה שאילתה דחופה בנושא.

שלמה קרעי: אני הגשתי, ודחו גם אותה.

שלמה קרעי: מנסור, דחו את השאילתה הדחופה בנושא.

שלמה קרעי: פעם חמישית כבר.

רם שפע: שלמה קרעי, אני קורא אותך לסדר פעם ראשונה כי אתה לא נותן לנו לקיים את הדיון כהלכתו.

שלמה קרעי: אבל יש פה דיאלוג שהוא מאוד חשוב - - -

מנסור עבאס: כנראה שטעיתי.

מנסור עבאס: כתוב ששמחה רוטמן הגיש את ההצעה לסדר היום.

שמחה רוטמן: נכון.

מנסור עבאס: ואז כתוב בנושא הזה.

מנסור עבאס: ..

מנסור עבאס: מה המשמעות של לכתוב "הוגשה שאילתה דחופה בנושא"?

מנסור עבאס: אני לא מבין למי.

שלמה קרעי: אני הגשתי, ודחו לי אותה.

שלמה קרעי: כבר פעם חמישית.

שמחה רוטמן: אולי כי אני לא התפללתי עליך.

רם שפע: שמחה רוטמן, נשארה לך דקה.

שמחה רוטמן: סליחה, רם, יש כאן עניין עובדתי - - -

רם שפע: יכול להיות שהוא התבלבל, קורה.

שמחה רוטמן: הכול בסדר, אבל אם אושרה שאילתה דחופה לשלמה אז אני מוותר על הערעור שלי.

שלמה קרעי: בדיוק, נוותר על הערעור.

רם שפע: אז אנחנו נבדוק האם הוגשה שאילתה דחופה והתקבלה.

מנסור עבאס: היא הוגשה.

מנסור עבאס: האם היא תתקבל זו החלטה של יו"ר הכנסת.

רם שפע: בכל מקרה, לנו כמובן יש פררוגטיבה לקבל החלטה.

שמחה רוטמן: אז אני אומר שאם הוגשה השאילתה על ידי שלמה ואם היא אושרה אז אני מבסוט ורגוע.

שמחה רוטמן: אם היא לא אושרה אז אני חושב שצריך לאשר את הדחיפות שלה - - -

רם שפע: עוד חצי דקה.

שמחה רוטמן: רם, בחייאת.

שמחה רוטמן: אני רק אוסיף למה שאמר שלמה, שכבר פרט את הטיעונים בהרחבה.

שמחה רוטמן: אני חושב שהסיטואציה שבה אנחנו נמצאים היא סיטואציה של השתקה של האופוזיציה בכל מקום, בכל עת ובכל שעה.

שמחה רוטמן: הרבה מסיעות האופוזיציה מגישות בקשה בנושא חשוב ודחוף, בייחוד כשמדובר בנושא של המינוי של שי ניצן, שבמידה מסוימת יש כאלה שרואים בו – ואני חושב שאני משקף את השיח שאני שומע – איזה סוג של גמול לבן אדם שבזכותו קמה הממשלה הזאת בעקבות ההליכים שהוא נקט ולא נקט בתפקידו.

שמחה רוטמן: אני חושב שהדיון בנושא הזה צריך להיעשות בכנסת.

שמחה רוטמן: כאשר הכנסת נמנעת מלקיים דיון בנושא שמעסיק את הציבור, היא הופכת את עצמה ללא רלוונטית.

שמחה רוטמן: נושא שמעסיק את הציבור צריך לקבל זמן דיון בכנסת.

שמחה רוטמן: באווירת היום האחרון, שאנחנו רואים שאנחנו חזרנו לימי אוסלו וההתנתקות העליזים, אני רוצה להזכיר ששי ניצן היה מומחה בהשתקת ביקורת, עצר הפגנות וכו'.

שמחה רוטמן: אני חושב שיכול מאוד להיות שהוא מתאים לתפקיד בספרייה הלאומית, אבל לא בתור הרקטור אלא בתור זה שמשתיק, זה שעושה ששש...

שמחה רוטמן: יכול להיות שלתפקיד הזה הוא מתאים, כי הוא יודע טוב להשתיק, ואולי הוא גם יעזור לכם להשתיק את האופוזיציה.

שמחה רוטמן: אבל לתפקיד הרקטור של הספרייה הוא לא מתאים.

שלמה קרעי: גאוני.

שלמה קרעי: רק בשביל זה אתה צריך לאשר את הערעור.

רם שפע: תודה.

רם שפע: התייחסות קצרה של חבר הכנסת מופיד מרעי, ואז נעלה את זה להצבעה.

אורית סטרוק: גם אני ביקשתי לדבר.

רם שפע: בסדר, אחרי שאני אעלה את זה להצבעה.

רם שפע: אני רוצה לכבד את החשיבות הגדולה שאת נתת למליאת הכנסת ולכן אנחנו קודם נצביע.

רם שפע: מופיד מרעי, בבקשה.

אורית סטרוק: לא הבנתי, אתה לא תיתן לי לדבר?

רם שפע: נתתי לך לדבר הרבה, וגם בנושא הבא אני אתן לך לדבר בשמחה, אבל את הנושא הזה אני מעלה עוד מעט להצבעה.

אורית סטרוק: הנושא הבא הוא שלי, תודה באמת שאתה נותן לי לדבר בו.

אורית סטרוק: גם על הנושא של שי ניצן זכותי לדבר.

רם שפע: בנושא הבא אני אתן לך לדבר.

שמחה רוטמן: אבל למה אתה לא נותן לבן אדם להביע דעה - - -

שלמה קרעי: חבר כנסת רוצה להתבטא בנושא מסוים.

אורית סטרוק: זכותי להשתתף בדיון.

רם שפע: יקירתי, את מנסה למשוך את החבל משני קצותיו, אבל אי אפשר - - -

שמחה רוטמן: מה הקשר?

רם שפע: אתם לא יכולים כל הזמן לטעון שהמליאה חשובה לכם ומצד שני למשוך את הזמן.

רם שפע: למרות שאתם כן עושים את זה.

שלמה קרעי: אתם דחיתם את הדיון מתשע וחצי לעשר וחצי, ואתה זה שהתחלת עם נושא ב' ולא נושא א', לא אנחנו.

רם שפע: מופיד, בבקשה.

מופיד מרעי: אני רוצה להתייחס לדברים שנאמרו כאן.

מופיד מרעי: קרעי, רק מי שחווה מלחמות והקרבה יודע מה המחיר ומה היתרון ומה הצורך בשלום.

מופיד מרעי: דיברת על בני גנץ.

מופיד מרעי: בני גנץ עשה מעשה אמיץ, נועז, ורק מי שיש לו יכולת של מנהיג יודע להיות לוחם מספר אחת למען השלום ולא רק לוחם מספר אחת כרמטכ"ל.

שלמה קרעי: ראש הממשלה שלך לא חושב ככה.

שלמה קרעי: הוא אומר שאבו מאזן הוא הנהג של מכוניות המוות.

מופיד מרעי: אני לא הפרעתי לך - - -

שלמה קרעי: זה נקרא מעשה נועז?

שלמה קרעי: להביא לנו את אוסלו ג'?

שלמה קרעי: עוד פעם אוטובוסים מתפוצצים?

שלמה קרעי: זה מעשה נועז?

רם שפע: חבר הכנסת קרעי, אני קורא אותך לסדר פעם שנייה.

מופיד מרעי: מעשה נועז זה להילחם למען השלום, ורק מי שהקריב יודע מה הערך בשלום.

אורית סטרוק: הוא עושה מה שצריך מול המצביעים שלו, השאלה מה עושה נפתלי בנט ומה עושה גדעון סער - - -

רם שפע: אורית סטרוק, הוא באמצע דיבור.

מופיד מרעי: אל תטיפו לי, אתם כל הזמן קוטעים אותי - - -

שמחה רוטמן: רם, אתה לא נתת לה לדבר אז למה שהיא לא תפריע?

שלמה קרעי: הוא מממן מחבלים, הוא משלם משכורות למחבלים.

שלמה קרעי: אז להיפגש איתו זה מעשה נועז?

רם שפע: שלמה קרעי, בפעם הבאה שאתה מדבר אני מוציא אותך.

רם שפע: אני מעדיף להימנע מזה.

שלמה קרעי: אתה יכול להוציא אותי.

רם שפע: אבל אני לא רוצה.

רם שפע: אני מבין שזה טוב לך, אבל אני לא רוצה.

מופיד מרעי: אתם קודם כול אלופים בלקטוע אחרים.

מופיד מרעי: אל תטיפו לי מה זה הקרבה למען המדינה.

מופיד מרעי: ואני אומר לכם שאם יש משהו שצריך עכשיו לעשות במדינת ישראל זה שלום.

מופיד מרעי: תודה רבה, אדוני היושב-ראש.

רם שפע: תודה רבה.

רם שפע: זה הנושא הראשון.

רם שפע: יש עוד נושא במסגרת הערעור, של אורית סטרוק.

רם שפע: אני מקריא אותו: "חשיפה: במערכה על השטח ביהודה ושומרון המינהל האזרחי פועל למען האינטרס הפלסטיני".

רם שפע: בבקשה, חברת הכנסת סטרוק.

אורית סטרוק: איפה נציג הנשיאות?

רם שפע: תתייחסי לדברים ואנחנו נדאג שנציג הנשיאות יתייחס.

שמחה רוטמן: איזה מין דיון מתנהל פה, אדוני היושב-ראש?

אורית סטרוק: קודם כול, ביחס לדיון הקודם אני רוצה לומר שאנחנו ישבנו פה בערעור קודם על הנושא הזה, ושמענו כולנו – לפחות שמעה ארבל, שמעה נועה, שמע שלמה קרעי, שמע שמחה, שמע חבר הכנסת פינדרוס – את יושבת-ראש הקואליציה, גברת עידית סילמן, מבטיחה לנו שאם נגיש שוב את הנושא הזה היא תוודא שהוא יעבור.

שלמה קרעי: נכון.

שמחה רוטמן: לא הבנתי, את בונה על הבטחות של עידית סילמן?

אורית סטרוק: ועידית סילמן, באופן "מפתיע", אפילו מפתיע מאוד, לא עמדה במילתה.

יצחק פינדרוס: אורית, את צוחקת עלינו?

אורית סטרוק: היא לא עמדה במילתה.

אורית סטרוק: אני יודעת שזה מאוד מפתיע אותך, חבר הכנסת פינדרוס.

שמחה רוטמן: זה יפתיע אותנו אם היא תעמוד בבקשתה.

אורית סטרוק: אז רציתי קודם כול לשים את זה על השולחן, תודה.

אורית סטרוק: עכשיו אני רוצה לדבר על הערעור שלי.

אורית סטרוק: אני רוצה לציין שוב שניר אורבך ברח מהוועדה כי לא נוח לו להתעמת עם הנושא הזה, משום שהוא מחויב לנושא הזה של ההשתלטות הפלסטינית על שטחי C.

אורית סטרוק: אבל לשמחתי לפחות צביקה האוזר לא ברח.

אורית סטרוק: וצביקה האוזר יודע היטב שמפלגת תקווה חדשה לא הסכימה לחתום על ההסכמים הקואליציוניים לפני שהיא וידאה שיש בהם את סעיף 29, שקובע - - -

רם שפע: עוד דקה.

אורית סטרוק: אתה לא תסתום לי את הפה.

רם שפע: אני נותן לך דקה, זאת סמכות שלי.

שלמה קרעי: תן לה לדבר.

אורית סטרוק: רם, ההתנהלות שלך היא באמת לא בסדר, סליחה שאני אומרת לך את זה.

רם שפע: אני מכבד מאוד את דעתך, ובכל זאת – יש לך עוד דקה.

אורית סטרוק: מאוד לא בסדר.

אורית סטרוק: יש פה סעיף בהסכם הקואליציוני שמופר ברגל גסה ועושים כל מאמץ להשתיק אותו.

אורית סטרוק: הסעיף קובע שכדי להבטיח את האינטרס הישראלי בשטחי C יוקצו למינהל האזרחי ומשרד הביטחון תקנים ומשאבים ייעודיים לאכיפת הפרות בנייה והשתלטות בלתי חוקית של הרשות הפלסטינית על שטחי C.

אורית סטרוק: הסעיף הזה, שאתם, צביקה, נמנעתם מלחתום על ההסכם הקואליציוני עד שהוא נחתם, מופר יום-יום.

אורית סטרוק: ככה זה נראה, צביקה, כמו במפה הזאת.

צבי האוזר: אורית, לא הבנתי למה את אומרת שהוא מופר.

צבי האוזר: קודם כול, אני מסכים איתך שהסעיף הזה הוא סופר חשוב.

צבי האוזר: אורית, התקציב עבר סוף-סוף לפני כחודשיים - - -

שלמה קרעי: מה התקציב קשור?

צבי האוזר: התקציב הזה - - -

אורית סטרוק: צביקה, סליחה, אתה לא ברשות דיבור.

אורית סטרוק: תדבר אחריי.

רם שפע: אורית רק רוצה שאנחנו נפריע לה.

רם שפע: אני ממליץ שניתן לה לעשות פרובוקציה והיא תסיים עוד חצי דקה.

רם שפע: בבקשה.

אורית סטרוק: תודה רבה.

אורית סטרוק: 50 התקנים שהועברו על ידי ליברמן, אחרי לחץ רק שלי – כי אתם לא לחצתם – הועברו לבני גנץ.

אורית סטרוק: לפי תשובה שבני גנץ שלח לי, לשאילתה שאני הגשתי – ולא אתה, כי אתם לא מתעניינים בזה – 35 מתוך 50 התקנים בני גנץ שתה לנושאים אחרים, והשאיר 15 תקנים להילחם ב-660 תקנים של הרשות הפלסטינית.

אורית סטרוק: ולכן אנחנו לקראת אסון שקוראים לו נסיגה - - -

שמחה רוטמן: את לא רואה שזה לא מפריע להם?

שמחה רוטמן: זה לא מעניין אותם, הם מכרו את המדינה וזהו.

רם שפע: תודה רבה.

רם שפע: נאמרו פה הרבה דברים על חבר הכנסת ניר אורבך - - -

אורית סטרוק: יש ניסיון למנוע דיבור בכנסת על הנושא הזה - - -

שמחה רוטמן: זה דווקא נאמר על צביקה האוזר.

רם שפע: גם על ניר נאמרו הרבה דברים לפני.

רם שפע: וגם על צביקה האוזר אני סומך שהוא מקדם את העקרונות שלו בצורה מיטבית.

רם שפע: אנחנו מעלים את הנושא - - -

אורית סטרוק: אתה סומך עליו מאוד וגם בני גנץ סומך עליו מאוד, אבל - - -

שלמה קרעי: רם, אפשר להגיע לפשרה שתאשרו נושא אחד?

רם שפע: אני מעלה להצבעה את שני הנושאים - - -

צבי האוזר: רגע, מכיוון שהותקפתי אני רוצה לומר מילה אחת.

צבי האוזר: אורית, אני מבטיחך שנדאג יותר ממה שדאגת את עד היום.

צבי האוזר: אני אומר לך, כמי שהייתה חברה בממשלות ישראל - - -

שלמה קרעי: אתה תצטרך לעבוד מאוד מאוד קשה כדי להגיע לקצה הקרסול של אורית סטרוק.

אורית סטרוק: תדאגו לארץ ישראל - - -

קריאות: - - -

צבי האוזר: המפה שאת מציגה לא נוצרה בשלושת החודשים האחרונים - - -

שמחה רוטמן: תצעק מה שאתה רוצה, אבל אתה היית בממשלה - - -

אורית סטרוק: תדאגו לארץ ישראל.

אורית סטרוק: אני הגשתי עשר שאילתות, אתה הגשת משהו?

צבי האוזר: שתקתם עשר שנים, לא עשיתם שום דבר.

צבי האוזר: אנחנו נעשה יותר ממה שנעשה עד היום - - -

שמחה רוטמן: צביקה, אתה היית בממשלה הקודמת - - -

קריאות: - - -

שלמה קרעי: פינדרוס, תבקש התייעצות סיעתית.

רם שפע: מי בעד - - -

שלמה קרעי: הוא מבקש ממך התייעצות סיעתית.

רם שפע: כבר העליתי את זה להצבעה.

אורית סטרוק: אני הגשתי עשר שאילתות, כמה אתה הגשת?

אורית סטרוק: מה עשית?

צבי האוזר: אורית, את לא עשית כלום.

צבי האוזר: את ישבת בממשלות ישראל - - -

קריאות: - - -

רם שפע: אורית סטרוק, את בקריאה שלישית.

רם שפע: בבקשה להוציא את אורית סטרוק.

צבי האוזר: את שוכחת מתי נבנו הבניינים האלה שאת מציגה במפה.

רם שפע: צביקה האוזר, קריאה ראשונה.

רם שפע: אני כבר ביקשתי להעלות את זה להצבעה.

רם שפע: אני מעלה את הנושא להצבעה.

רם שפע: מי בעד לקבל את הערעור על סעיף 1, של חברי הכנסת שלמה קרעי ושמחה רוטמן?

רם שפע: אחד, חבר הכנסת פינדרוס.

רם שפע: מי נגד?

רם שפע: ארבע נגד.

רם שפע: לא אושרה.

רם שפע: תודה רבה.

שלמה קרעי: פינדרוס, תבקש התייעצות סיעתית עכשיו.

רם שפע: אני מעלה להצבעה את הסעיף השני - - -

אורית סטרוק: תדאגו לארץ ישראל, תעשו כבר משהו - - -

צבי האוזר: אנחנו דואגים לארץ ישראל, בנינו השבוע בגולן.

צבי האוזר: שמעתי את ההשמצות שלכם, את הצעקות שלכם - - -

רם שפע: מי בעד?

שלמה קרעי: רם, אתה לא בסדר.

שלמה קרעי: ארבל, פינדרוס מבקש התייעצות סיעתית.

ארבל אסטרחן: - - -

שלמה קרעי: לא נכון, הוא ביקש.

רם שפע: צביקה, אתה נגד?

רם שפע: חברת הכנסת שרון, את גם נגד.

רם שפע: ארבעה נגד אחד.

רם שפע: לא אושרה.

שלמה קרעי: הוא ביקש, אתה לא מקשיב לו.

רם שפע: הוא ביקש אחריי, אני מצטער.

שלמה קרעי: אתה מבצע כאן מחטפים.

שמחה רוטמן: תתביישו לכם.

רם שפע: תם סדר היום.

שלמה קרעי: אני מבקש רוויזיה על שתי ההצבעות.

נועה בירן-דדון: יש עוד חמש דקות רוויזיה על הנושא הראשון, אנחנו נודיע מתי תהיה הרוויזיה השנייה.

רם שפע: ב-11:40 ניפש לרוויזיה על הנושא הראשון שדנו בו, סעיף ב' על סדר היום.

רם שפע: תודה רבה.

רם שפע: אני מחדש את הישיבה בנושא הרוויזיה על ההחלטות בנושא הפנייה של יושב-ראש ועדת הפנים והגנת הסביבה בדבר טענה לנושא חדש של חבר הכנסת אוסאמה סעדי, ומכיוון שמבקש הרוויזיה, אוסאמה סעדי לא נמצא, וגם שלמה קרעי, שהגיש רוויזיה גם הוא, לא נמצא, שתי הרוויזיות האלה נדחות והנושא יורד מסדר היום.

רם שפע: אני סוגר את הישיבה.

רם שפע: תודה רבה.